Atlas II

Atlas II bola americká nosná raketa používaná v 90. rokoch 20. storočia. Patrila do početnej rodiny nosných rakiet odvodených od balistickej strely SM-65 Atlas. Bola posledná z verzií Atlasu využívajúca 1,5 (resp. 2,5 a 3,5) stupňový koncept, keď je pol-stupeň tvorený dvoma odhadzovacími motormi, pričom tretí motor s nádržami pokračuje v lete. Vykonala celkom 63 štartov (všetky verzie) a posledný sa konal 31. augusta 2004. Do roku 1997 bola používaná paralelne s raketou Atlas I a od roku 2000 bola využívaná súbežne s raketou Atlas III.

Popis   
Oproti predchodcovi Atlas I, ktorý vychádzal z Atlasu G/H, bola o 2,7 metra dlhšia a mala upravené a silnejšie motory prvého aj druhého stupňa. Navyše bolo možné zostaviť 3,5 stupňovú verziu pre špeciálne misie a medziplanetárne lety. Okrem motorov prešla zásadnou zmenou aj navigačná jednotka a letový počítač, ktoré boli plne digitálne už na predchádzajúcej verzii (Atlas I), ale rýchly vývoj výpočtovej techniky v 90. rokoch viedol k ďalším vylepšeniam a tým aj zníženiu nákladov na elektronické vybavenie rakety. Prvý stupeň bol prevzatý z predchádzajúcich typov (Atlas G/H/I), boli vykonané iba drobné úpravy na systéme zavesenia motorov a elektroinštalácii. Nádrže boli balónovej konštrukcie, rovnaké aké sa používali už na prvých raketách Atlas a aké používa aj stupeň Centaur. 

Motory odhadzovacieho pol-stupňa boli RS-56 OBA, vyvinuté z motora LR-89. Motor prvého stupňa bol označený podobne, RS-56 OSA, išlo však o odlišný motor, vzniknutý modernizáciou staršej pohonnej jednotky LR-105. Stupeň Centaur používal osvedčené motory RL-10 vo verzii RL-10-4. Posledná verzia Atlas IIASA mohla byť vybavená až štyrmi pomocnými motormi na tuhé pohonné látky (SRB - Solid Rocket Booster), ktoré poskytovali dodatočný ťah pre ťažšie náklady. Verzia Atlas II disponovala aj tretím stupňom s motorom R-4D spaľujúcim oxid dusičitý a monometylhyrdazín.

Verzie   
Altas II - základná verzia, trojstupňová (resp. 3,5 stupňová)  
Atlas IIA - dvojstupňová verzia (resp. 2,5)  
Atlas IIASA - dvojstupňová verzia so štyrmi pomocnými motormi na tuhé pohonné látky  
  
Atlas IIR a Atlas IIAR- ide o alternatívne značenie Atlasu III, ktoré sa používalo na začiatku jeho vývoja. "R" značí použitie ruských motorov RD-180

Pozri aj 

Centaur (raketový stupeň)
Atlas (raketa)

Zdroje

Externé odkazy 
http://www.astronautix.com/lvs/atlas.htm

Nosné rakety USA